ՀՄԸՄ-ն պաշտոնապես հիմնադրվել է 1918-ի դեկտեմբերին Պոլսում։ Սկզբնական փուլում, որն ընդգրկում էր Պոլսում գործելու քառամյա ժամանակաշրջանը (1918-1922), միությունն առավելապես զբաղվել է բարեգործական աշխատանքներով։ ՀՄԸՄ-ն ստանձնել էր ավելի քան 20 հազար հայ որբերի խնամատարությունը, տարագիրների կայանի համար ձմեռվա վառելիքի հայթայթումը, ակտիվորեն մասնակցել ազգային նվիրահավաքներին, մասնավորապես՝ 1920-ին ի նպաստ Հայաստանի առաջին Հանրապետության բանակի կազմակերպված հանգանակությանը, իրականացրել է հայ որբերից գյուղատնտեսներ պատրաստելու և նրանց հայրենիք ուղարկելու ծրագիրը, զբաղվել նրանց սկաուտական ու մարզական դաստիարակությամբ։ 1920-ի հուլիսին ՀՄԸՄ կենտրոնական վարչությունը, ընդառաջելով առաջին Հանրապետության լուսավորության նախարար Նիկոլ Աղբալյանի հրավերին, Հայաստան է ուղարկում պատվիրակություն, որտեղ ընդգրված էին Վահան Չերազը, Տիգրան Խոյյանը, Օնիկ Յազմաճյանը՝ մարզական և սկաուտական դաստիարակություն կազմակերպելու և տարածելու համար։